paragraph_text: Rođen je 1469. godine u selu Jelohovu u blizini Moskve od roditelja Jakova i Ane. Sa šesnaest godina napušta roditeljski dom u namjeri da se posveti podvigu jurodivstva – asketskoga isposničkoga života zbog vjerskih razloga. Živio je bez krova nad glavom, danju odlazeći iz jednog pravoslavnoga hrama u drugi, a noći provodeći u crkvenim predvorjima. Klonio se ljudi, ali su mu vjernici priticali kako bi slušali njegove pouke i predskazanja. Slovio je za svenarodnoga duhovnoga uzora i borca protiv nepravdi; razobličavao je i loše postupke ruskoga cara Ivana Groznoga. Za života se odlikovao darom proroštva.